biofarmaci
Biofarmaci, læren om, hvordan stoffer, der bruges som lægemidler, kan tilberedes og indgives, så de kommer frem til de steder i organismen, hvor de skal virke.
Fra anden halvdel af 1900-t. er man i stigende grad blevet opmærksom på betydningen af tilberedningsform og indtagelsesvej (gennem munden, indsprøjtning, optagelse gennem huden eller slimhinderne osv.), for at et lægemiddel får den tilsigtede virkning. Mange lægemidler, der i sig selv har en god virkning, optages dårligt eller omdannes på vejen ind i organismen. Det er derfor den biofarmaceutiske forsknings mål at finde en tilberedningsform for hvert enkelt stof (afhængig af dets kemiske og fysiske egenskaber), som sikrer, at så meget som muligt af stoffet kommer frem til virkningsstedet. Fx kan en tablet med et stof, der nedbrydes af mavesyre, forsynes med et syrefast overtræk, som først opløses i tarmen, hvis indhold ikke er surt, men basisk.
Både for ældre og for nyudviklede lægemidler er der med den biofarmaceutiske videnskab opnået bedre og mere stabil virkning af stofferne.